“เกษียณสู้ต่อ” ตั้งทีมพี่เลี้ยงการเงิน สุขภาพ อาชีพเสริม ในสถานประกอบการ ส่งเสริมคนวัยทำงานวางแผนชีวิตหลังเกษียณ
นางภรณี ภู่ประเสริฐ ผู้อำนวยการสำนักสนับสนุนสุขภาวะประชากรกลุ่มเฉพาะ สำนักงานกองทุนสนับสนุนการสร้างเสริมสุขภาพ (สสส.) กล่าวว่า สสส.ร่วมกับมูลนิธินวัตกรรมทางสังคมและภาคีเครือข่าย จัดเสวนาแลกเปลี่ยนเรียนรู้และบูรณาการความร่วมมือเสริมสร้างความพร้อมพนักงานสู่การเกษียณแบบองค์รวม ในโครงการ“เกษียณสู้ต่อ” เพื่อส่งเสริมและยกระดับความรู้ให้กับคนวัยทำงาน พนักงานในหน่วยงานและบริษัทต่างๆ ได้เตรียมความพร้อมเพื่อเข้าสู่วัยเกษียณในอนาคต ทั้งการวางแผนในด้านสุขภาพ เศรษฐกิจและอาชีพเสริม โดยสถานประกอบการที่ร่วมโครงการจะมีการตั้งทีมพี่เลี้ยงการเงิน พี่เลี้ยงสุขภาพและพี่เลี้ยงพัฒนาแผนอาชีพขึ้นในฝ่ายทรัพยากรบุคคล เพื่อคอยช่วยเหลือ ให้คำแนะนำแก่พนักงาน เช่น ด้านการวางแผนการเงินอย่างเหมาะสมทั้งก่อนและหลังเกษียณ ส่งเสริมการพัฒนาทักษะการประกอบอาชีพในช่วงวัยสูงอายุตามความสนใจ และความสามารถ เช่น การทำอาหาร ขนม ซ่อมเครื่องใช้ไฟฟ้า รวมไปถึงส่งเสริมให้เกิดการจ้างงานอย่างต่อเนื่องสำหรับพนักงานวัยเกษียณและส่งเสริมการมีสุขภาวะที่ดี ซึ่งสถานประกอบการถือเป็นจุดที่เหมาะสมสำหรับการสร้างความตระหนักให้แก่คนวัยทำงาน หรือมนุษย์เงินเดือน ให้มีแรงกาย แรงใจ มีทักษะ มีเป้าหมายพร้อมสู้ต่อเมื่อถึงช่วงวัยเกษียณที่กำลังจะมาถึง ทั้งนี้ สถานประกอบการที่สนใจโครงการเกษียณสู้ต่อ สามารถติดต่อได้ที่มูลนิธินวัตกรรมทางสังคม โทรศัพท์ 0-2279-9385